Kringlukastarinn Guðni Valur Guðnason ætlar ekki að dvelja við slæman dag á Ólympíuleikunum í gær. Hann segir allt á leið upp á við og setur markið hátt næstu ár.
Guðni Valur kastaði þrjú ógild köst á leikunum í undanrásum í kringlukastinu í gær. Hann komst því ekki í úrslit eins og hann gerði sér vonir um. Hann neitar þó að dvelja við fortíðina.
Sagði Guðni Valur Guðnason. Eitt heimsmet féll í úrslitum sundi í nótt. Bandaríkjamaðurinn Caeleb Dressel setti þá heimsmet í 100 metra flugsundi karla þegar hann synti á 49,45 sekúndum. Með því bætti hann sitt eigið heimsmet frá 2019 um fimm hundruðustu úr sekúndu. Þá vann Katie Ledecky frá Bandaríkjunum gull í 800 metra skriðsundi kvenna. Þetta eru þriðju leikarnir í röð sem hún sigrar í greininni. Ledecky er nú næst sigursælasta sundkonan frá upphafi á Ólympíuleikunum með 7 gull. Aðeins Jenny Thompson vann fleiri, 8 talsins.
Fimleikastjarnan Simone Biles hefur ákveðið að draga sig úr keppni í stökki og tvíslá. Biles hafði þegar dregið sig úr úrslitum í liðakeppni og fjölþraut geðheilsu sinnar vegna. Enn er í skoðun hvort hún keppi í úrslitum í gólfæfingum og jafnvægisslá sem eru tvær síðustu greinarnar.
Það stefnir í æsispennandi úrslit í 100 metra hlaupi kvenna eftir undanúrslitin í morgun þar sem fljótustu konur heims stóðu allar undir væntingum. Úrslitahlaupið er klukkan 12:50 og í beinni útsendingu á RÚV. Allt það helsta frá Ólympíuleikunum í nótt og í dag má nálgast á íþróttavef RÚV og í Ólympíukvöldi í kvöld klukkan korter fyrir átta.